Bering Vedil

Vedil is woday 
Bering vedil wale Arktika welfa is Pacifika welfa tigir. Geeon Bering Bira tir valentexo ke Pacifika welfa, isen lenteon Tcukotka Bira tir ki ke Arktika welfa.

Bat vedil va Asia gu Lentefa Amerika dere griuziar. Koe tele vwepe, soluma wale toloya tadava tir vas anton 85 km-. Mialukafe aludeve ke Bering vedil tir vas 30 ik 50 m-.

Abic lavok va Bering vedil geulenton remnir, trabe mal Bering bira kal Arktika welfa. Titsuyaf lavok va midjumtak aludevaf gu 4000 m- kal lavek dile titunir, voxe malon ko Pacifika loeke dimnir. Abicote bat lavok va vedil az Arktika welfa soe lajukonir. Nelkafa lazava ke bat artnirama nutir tove axafa amiduca ke laveka wal lentefa Pacifika welfa is Arktika welfa. Ostik bata remnira gan mebelaca ke Alaska vustxa is alpozafa gaelnira vamoe lentefa Pacifika welfa zo turestar. Kraytaf tust ke Bering vedil tir vas anton 30 cm-.

Fentugalon, zivotc koe bata gola jontikviele is tizapon gidud. Dile Bering bira tir besayana gu biropraxo vafo gu 1 m- kale vokoda ke Aleut tursia. Yanka kal -35° ok dace -45° rotitstid. Koe vedil, dace isti idulugal, dantalesi opraki merion zo rokakeved.

Riwe milsolumon ice Dejnyov evilma ke rossiaf batak is Prince of Wales evilma ke alaskaf banak, toloya Diomed ewala tigid. 

Walvedeyafa conya ke evlabetara to waleon tigir, is dere jowa wale Rossia is Tanarasokeem. Loon geeon, Saint Lawrence ewala va vediltoza bideon oblar.

Bering vedil gan Semyon Dejnyov rossiaf totasik bak 1648 zo kosmayar. Pyotr gindik kaikion eruyur da Vitus Bering danmarkaf totasik lodelimon di vestayar.


Remi daref oprafirday weti loa tanoya kunda, biravwa arte 100 m- valeve refa vwa tigiyir. Vedil banugale anton tiyir woday, i Beringia woday kagluyayas va Asia gu Amerika remi mon decemoya celemda. To reme bat woday, jontik sulem isu ruxa mal Asia kal Amerika laniyid, azen ayik weti mon toloya kunda. Noeltafa opafa kobara va bata evlara buntud. Sedme bocafa aneyara, taneafa lamasa runta weti balemoya kunda rotir co dilizeyer.

Bering (vedil)
Bering (vedil)
Bering (vedil)
Bering (vedil)
Bering (vedil)